title: Komisjoni rakendusmäärus (EL) 2020/1063, 13. juuli 2020, millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Achterhoek – Winterswijk“ (KPN)

text:
                  20.7.2020

                  ET

                  Euroopa Liidu Teataja

                  L 232/44

         KOMISJONI RAKENDUSMÄÄRUS (EL) 2020/1063,
         13. juuli 2020,
         millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Achterhoek – Winterswijk“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Vastavalt määruse (EL) nr 1308/2013 artikli 97 lõigetele 2 ja 3 vaatas komisjon läbi Madalmaade taotluse registreerida nimetus „Achterhoek – Winterswijk“ ja see avaldati Euroopa Liidu Teatajas (2).

                     (2)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (3)

                     Vastavalt määruse (EL) nr 1308/2013 artiklile 99 tuleks võtta nimetus „Achterhoek – Winterswijk“ kaitse alla ja kanda see registrisse, millele on osutatud kõnealuse määruse artiklis 104.

                     (4)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Achterhoek – Winterswijk“ (KPN) võetakse kaitse alla.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. juuli 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 347, 20.12.2013, lk 671.

            (2)  ELT C 94, 23.3.2020, lk 4.


title: Komisjoni rakendusmäärus (EL) 2020/1064, 13. juuli 2020, millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „delle Venezie“ / „Beneških okolišev“ (KPN)

text:
                  20.7.2020

                  ET

                  Euroopa Liidu Teataja

                  L 232/45

         KOMISJONI RAKENDUSMÄÄRUS (EL) 2020/1064,
         13. juuli 2020,
         millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „delle Venezie“ / „Beneških okolišev“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Vastavalt määruse (EL) nr 1308/2013 artikli 97 lõigetele 2 ja 3 vaatas komisjon läbi Itaalia taotluse registreerida nimetus „delle Venezie“ / „Beneških okolišev“ ja see avaldati Euroopa Liidu Teatajas (2).

                     (2)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (3)

                     Vastavalt määruse (EL) nr 1308/2013 artiklile 99 tuleks võtta nimetus „delle Venezie“ / „Beneških okolišev“ kaitse alla ja kanda see registrisse, millele on osutatud kõnealuse määruse artiklis 104.

                     (4)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „delle Venezie“/„Beneških okolišev“ (KPN) võetakse kaitse alla.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. juuli 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 347, 20.12.2013, lk 671.

            (2)  ELT C 58, 21.2.2020, lk 21.


title: Komisjoni rakendusmäärus (EL) 2020/1065, 13. juuli 2020, millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muutmine („delle Venezie“ (KGT))

text:
                  20.7.2020

                  ET

                  Euroopa Liidu Teataja

                  L 232/46

         KOMISJONI RAKENDUSMÄÄRUS (EL) 2020/1065,
         13. juuli 2020,
         millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muutmine („delle Venezie“ (KGT))
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Komisjon vaatas läbi Itaalia esitatud määruse (EL) nr 1308/2013 artikli 105 kohase taotluse saada heakskiit kaitstud geograafilise tähise „delle Venezie“ spetsifikaadi muutmisele. Muutmine hõlmab ka nimetuse „delle Venezie“ nimetuseks „Trevenezie“ / „Tri Benečije“.

                     (2)

                     Komisjon avaldas vastavalt määruse (EL) nr 1308/2013 artikli 97 lõikele 3 tootespetsifikaadi muutmise heakskiitmise taotluse Euroopa Liidu Teatajas (2).

                     (3)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (4)

                     Seega tuleks tootespetsifikaadi muutmine vastavalt määruse (EL) nr 1308/2013 artiklile 99 heaks kiita.

                     (5)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „delle Venezie“ (KGT) spetsifikaadi muutmine kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. juuli 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 347, 20.12.2013, lk 671.

            (2)  ELT C 63, 26.2.2020, lk 17.


title: Komisjoni rakendusmäärus (EL) 2020/1070, 20. juuli 2020, millega määratakse kindlaks väikese levialaga traadita pääsupunktide omadused vastavalt Euroopa Parlamendi ja nõukogu direktiivi (EL) 2018/1972 (millega kehtestatakse Euroopa elektroonilise side seadustik) artikli 57 lõikele 2 (EMPs kohaldatav tekst)

text:
                  21.7.2020

                  ET

                  Euroopa Liidu Teataja

                  L 234/11

         KOMISJONI RAKENDUSMÄÄRUS (EL) 2020/1070,
         20. juuli 2020,
         millega määratakse kindlaks väikese levialaga traadita pääsupunktide omadused vastavalt Euroopa Parlamendi ja nõukogu direktiivi (EL) 2018/1972 (millega kehtestatakse Euroopa elektroonilise side seadustik) artikli 57 lõikele 2
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. detsembri 2018. aasta direktiivi (EL) 2018/1972, millega kehtestatakse Euroopa elektroonilise side seadustik, (1) eriti selle artikli 57 lõiget 2,
         ning arvestades järgmist:

                     (1)

                     Direktiivis (EL) 2018/1972 tunnistatakse, et kuna väikese võimsuse ja levialaga traadita pääsupunktidel on tõenäoliselt positiivne mõju raadiospektri kasutamisele ja traadita side arengule liidus, tuleks väikese levialaga traadita pääsupunktide kasutuselevõttu lihtsustada loanõudest vabastamisega.

                     (2)

                     Väikese levialaga traadita pääsupunkt koosneb mitmesugustest rakenduslikest elementidest, nagu signaalitöötlusseade, raadiosagedusseade, antennisüsteem, kaabliühendused ja korpus. Mõnel juhul võib antennisüsteemi või selle osi paigaldada väikese levialaga traadita pääsupunkti muudest komponentidest eraldi ja ühendada ühe või mitme spetsiaalse kaabliga. Seda võimalust kasutatakse hajusantennisüsteemide puhul või hajusraadiosüsteemi puhul, mida kasutab üks või mitu operaatorit. Väikese levialaga traadita pääsupunkt võib olla projekteeritud kahe või enama raadiospektrikasutaja teenindamiseks.

                     (3)

                     Üldsuse heakskiidu ja kestliku kasutuselevõtu tagamiseks peaks väikese levialaga traadita pääsupunktidel, mille suhtes kohaldatakse direktiivi (EL) 2018/1972 artikli 57 lõike 1 teist lõiku, olema võimalikult väike visuaalne mõju. Selleks peaksid need jääma üldsusele nähtamatuks või olema paigaldatud visuaalselt märkamatul viisil tugistruktuurile. Nende toimimine peaks ühtlasi tagama rahvatervise kõrgetasemelise kaitse vastavalt nõukogu soovitusele 1999/519/EÜ (2).

                     (4)

                     Euroopa Parlamendi ja nõukogu direktiivis 2014/53/EL (3) on sätestatud, et raadioseade, sealhulgas väikese levialaga traadita pääsupunkt, tuleb konstrueerida selliselt, et oleks tagatud inimeste tervise kaitse ja ohutus.

                     (5)

                     Väikese levialaga traadita pääsupunktide füüsikaliste ja tehniliste omaduste juures, mille suhtes kohaldatakse direktiivi (EL) 2018/1972 artikli 57 lõike 1 teist lõiku, tuleks seega kindlaks määrata maksimaalne maht, kaalupiirangud ja maksimaalne kiirgusvõimsus. Väikese levialaga traadita pääsupunkti visuaalse mõju piiramiseks valitav maksimaalne maht peaks võimaldama paindlikku lähenemist disainile ja kohandatavust tugistruktuuri füüsikaliste ja tehniliste omadustega.

                     (6)

                     Komisjoni tellitud uuringus „Light Deployment Regime for Small-Area Wireless Access Points (SAWAPs)“ (4) on näidatud, et 30-liitrine mahupiirang peaks olema piisav, et hõlmata väikese levialaga traadita pääsupunkti põhielemente ja tagada samal ajal selle silmatorkamatus. Seda maksimaalse mahu nõuet tuleks kohaldada üht või mitut raadiospektrikasutajat teenindava väikese levialaga traadita pääsupunkti kasutuselevõtu suhtes või mitme sellise väikese levialaga traadita pääsupunkti kasutuselevõtu suhtes, kui need pääsupunktid jagavad väikese pindalaga taristukohta, näiteks valgustusposti, valgusfoori, reklaamstendi või bussipeatust, mis oma füüsiliste mõõtmete ja/või tiheda esinemise tõttu teatavas asukohas võivad põhjustada visuaalset saastet.

                     (7)

                     Väikese levialaga traadita pääsupunktid peaksid vastama Euroopa standardile EN 62232:2017 (5)„Inimesele raadioside tugijaama läheduses toimiva raadiosagedusliku väljatugevuse, võimsustiheduse ja erineelduvuskiiruse mõõtmine“. Selles standardis on sätestatud tugijaamade paigaldamise metoodika, võttes arvesse nende kiirgusvõimsust, et hinnata inimeste kokkupuudet elektromagnetväljadega, ning standard on kooskõlas soovituses 1999/519/EÜ sätestatud piirnormidega. Nimetatud standardile on osutatud ka Euroopa harmoneeritud standardi EN 50401:2017 „Tootestandard kasutusele võetava tugijaama seadme nõuetele vastavuse tõendamiseks elektromagnetvälja kiirguse kokkupuute piirnormidega (110 MHz – 100 GHz)“ peatükis 6.1 seoses hinnanguga sellele, kas oma töökeskkonnas kasutusele võetud traadita pääsupunkt vastab soovituses 1999/519/EÜ sätestatud elektromagnetväljaga kokkupuute piirnormidele.

                     (8)

                     Standardit EN 62232:2017 kohaldatakse igat tüüpi tugijaamade suhtes, mis on jagatud viide paigaldusklassi vastavalt nende ekvivalentse isotroopse kiirgusvõimsuse (EIRP) piirnormidele: mõni millivatt (klass E0), 2 W (klass E2), 10 W (klass E10), 100 W (klass E100) ja üle 100 W (klass E+). Võttes arvesse selle standardi kohaseid ohutuid paigaldusvahemaid ja asjaolu, et direktiivis (EL) 2018/1972 on sätestatud, et väikese levialaga traadita pääsupunktid peaksid olema väikese võimsusega seadmed, tuleks käesolevat määrust kohaldada üksnes paigaldusklasside E0, E2 ja E10 suhtes. Standardi EN 62232:2017 punkti 6.2.4 tabelis 2 on nõutud, et paigaldusklassi E10 kuuluva antenni madalaim kiirgav osa peab asuma avalikust kõnniteest vähemalt 2,2 meetri kõrgusel, nii et antenni peakiire ja 2 meetri pikkuse inimese keha vahele jääb vähemalt 20 cm pikkune vahemaa (6).

                     (9)

                     Esteetilistel põhjustel tuleks lubada väikese levialaga klassi E10 kuuluvate traadita pääsupunktide, mis tõenäoliselt kasutavad ära 30-liitrise maksimummahu, paigaldamist üksnes suurtesse siseruumidesse, mille lae kõrgus on vähemalt 4 meetrit, nagu muuseumid, staadionid, konverentsikeskused, lennujaamad, metroojaamad, raudteejaamad või kaubanduskeskused.

                     (10)

                     Väikese levialaga traadita pääsupunkt ei tohiks ohustada oma tugistruktuuri stabiilsust tervikuna ega nõuda oma kaalu või kuju tõttu kasutatava tugistruktuuri tugevdamist.

                     (11)

                     Selleks et pädevad asutused saaksid teostada kontrolli ja järelevalvet, eelkõige mitme külgneva või koos paikneva väikese levialaga traadita pääsupunkti puhul, peaks iga operaator, kes on võtnud kasutusele paigaldusklassi E2 või E10 kuuluvad väikese levialaga traadita pääsupunktid, mis vastavad käesolevas määruses sätestatud omadustele, pädevat asutust paigaldamisest õigeaegselt teavitama. Selleks peaks operaator esitama pädevale asutusele kahe nädala jooksul pärast paigaldamist teate pääsupunktide paigaldamise kohta, mis sisaldaks nende pääsupunktide asukohta ja tehnilisi andmeid, ning kinnituse selle kohta, et paigaldus vastab käesoleva määruse sätetele. Selleks et tagada lihtne menetlus kõigis liikmesriikides, tuleks see teade esitada ühtsele teabepunktile, näiteks Euroopa Parlamendi ja nõukogu direktiivi 2014/61/EL (7) kohaselt loodud teabepunktile.

                     (12)

                     Käesolev määrus ei tohiks piirata liikmesriikide õigust määrata kindlaks elektromagnetväljade koondtasemed, mis tulenevad direktiivi (EL) 2018/1972 artikli 57 lõike 1 teise lõiguga hõlmatud väikese levialaga traadita pääsupunktide ja muud tüüpi tugijaamade ühispaiknemisest või koondamisest kohalikul alal, et tagada nende vastavus kohaldatavatele kokkupuute kogupiirnormidele kooskõlas liidu õigusega, kasutades muid vahendeid kui individuaalseid lubasid väikese levialaga traadita pääsupunktide kasutuselevõtu kohta.

                     (13)

                     Kuna on ette näha asjaomaste standardite edasiarendamist, siis selleks, et need hõlmaksid väikese levialaga traadita pääsupunkte, milles kasutatakse aktiivantennisüsteeme, ei tohiks praeguses etapis kohaldada selliste pääsupunktide loavaba kasutuselevõtu korda.

                     (14)

                     Käesoleva määruse kohaldamist tuleks korrapäraselt jälgida, et hõlbustada selle läbivaatamist, võttes arvesse Euroopa standardi EN 62232 mis tahes ajakohastamist või muid asjakohaseid standardimistoiminguid, eelkõige seoses aktiivantennisüsteemide kasutamisega, väikese levialaga traadita pääsupunktide tehnoloogia tipptaseme arenguga, vajadusega toetada mitut sagedusala ja jagatud (mitme operaatoriga) lahendusi ning soovituse 1999/519/EÜ ajakohastamisega.

                     (15)

                     Käesolev määrus ei tohiks piirata selliste riiklike meetmete kohaldamist, mis käsitlevad ohutust, kommunaalteenuste osutamist, eraomandi austamist, sealhulgas omanike õigust otsustada oma omandi kasutamise üle, või trasse, mis on seotud väikese levialaga traadita pääsupunktide ühendamisega laivõrguga liidu õiguse kohaselt.

                     (16)

                     Käesolev määrus ei piira võimalust kohaldada väikese levialaga traadita pääsupunktide kasutuselevõtu suhtes riigi tasandil vähem piiravaid süsteeme.

                     (17)

                     Kuna direktiivi (EL) 2018/1972 hakatakse kohaldama alates 21. detsembrist 2020, tuleks käesolevat määrust kohaldada alates samast kuupäevast.

                     (18)

                     Käesoleva määrusega ette nähtud meetmed on kooskõlas sidekomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Käesolevas määruses sätestatakse direktiivi (EL) 2018/1972 artikli 57 lõike 1 teises lõigus osutatud väikese levialaga traadita pääsupunktide füüsikalised ja tehnilised omadused.
            Määrust ei kohaldata aktiivantennisüsteemiga varustatud väikese levialaga traadita pääsupunktide suhtes.

            Artikkel 2
            Käesolevas määruses kasutatakse järgmisi mõisteid.

                        1)

                        „Ekvivalentne isotroopne kiirgusvõimsus“ (EIRP) – antenni sisendisse antava võimsuse korrutis antennivõimendusega (absoluutne või isotroopne võimendus), isotroopse antenni suhtes antud suunas.

                        2)

                        „Antennisüsteem“ – väikese levialaga traadita pääsupunkti riistvaraline osa, mis kiirgab raadiosagedusenergiat, et pakkuda lõppkasutajatele traadita ühenduvust.

                        3)

                        „Aktiivantennisüsteem“ (Active antenna system, AAS) – antennisüsteem, kus antennikomponentide vahelist amplituudi ja/või faasi reguleeritakse pidevalt, nii et antenni kiirgusdiagramm kohandub lühiajalistele muudatustele eetris. Siia alla ei kuulu antennikiire kuju muutmine pikemaks ajaks, nt püsiv elektriline allakallutus. Aktiivantennisüsteemiga varustatud väikese levialaga traadita pääsupunktis on aktiivantennisüsteem väikese levialaga traadita pääsupunkti lahutamatu osa.

                        4)

                        „Siseruum“ – mis tahes ruum, kaasa arvatud transpordivahendid, millel on lagi või katus või mis tahes kinnitatud või liikuv struktuur või seade, mis suudab katta kogu selle ruumi ning mis on, kui uksed, aknad ja vahekäigud välja arvata, püsivalt või ajutiselt täielikult suletud seinte või külgedega, olenemata katuse, seina või külgede jaoks kasutatava materjali liigist ning sellest, kas struktuur on alaline või ajutine.

                        5)

                        „Välisruum“ – igasugune ruum, mis ei ole siseruum.

            Artikkel 3

               1.   Direktiivi (EL) 2018/1972 artikli 57 lõike 1 teises lõigus osutatud väikese levialaga traadita pääsupunktid peavad vastama käesoleva määruse lisa punktis B sätestatud Euroopa standardi nõuetele ning olema

                           a)

                           täielikult ja ohutult integreeritud nende tugistruktuuri, jäädes seega üldsusele nähtamatuks, või

                           b)

                           vastama käesoleva määruse lisa punktis A sätestatud tingimustele.

               2.   Lõige 1 ei piira liikmesriikide õigust määrata kindlaks elektromagnetväljade koondtasemed, mis tulenevad väikese levialaga traadita pääsupunktide ühispaiknemisest või koondamisest kohalikul alal, ning tagada nende vastavus kohaldatavatele elektromagnetväljaga kokkupuute kogupiirnormidele kooskõlas liidu õigusega, kasutades muid vahendeid kui individuaalseid lubasid väikese levialaga traadita pääsupunktide kasutuselevõtu kohta.

               3.   Operaatorid, kes on võtnud kasutusele klassi E2 või E10 kuuluvad väikese levialaga traadita pääsupunktid, mis vastavad lõikes 1 sätestatud omadustele, teatavad kahe nädala jooksul alates iga sellise pääsupunkti kasutuselevõtust liikmesriigi pädevale asutusele kõnealuste pääsupunktide paigaldamisest ja asukohast ning nõuetest, millele need pääsupunktid nimetatud lõike kohaselt vastavad.

            Artikkel 4
            Liikmesriigid jälgivad korrapäraselt käesoleva määruse, eelkõige selle artikli 3 lõike 1 kohaldamist, sealhulgas kasutusele võetud väikese levialaga traadita pääsupunktides kasutatavaid tehnoloogiaid, ning esitavad selle kohta komisjonile aruandeid, esimest korda 31. detsembriks 2021 ja seejärel kord aastas.

            Artikkel 5
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 21. detsembrist 2020.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. juuli 2020

                  Komisjoni nimel

                  eesistuja

               Ursula VON DER LEYEN

            (1)  ELT L 321, 17.12.2018, lk 36.

            (2)  Nõukogu 12. juuli 1999. aasta soovitus 1999/519/EÜ üldsuse kokkupuute piiramise kohta elektromagnetväljadega (0 Hz kuni 300 GHz) (EÜT L 199, 30.7.1999, lk 59).

            (3)  Euroopa Parlamendi ja nõukogu 16. aprilli 2014. aasta direktiiv 2014/53/EL raadioseadmete turul kättesaadavaks tegemist käsitlevate liikmesriikide õigusaktide ühtlustamise kohta ja millega tunnistatakse kehtetuks direktiiv 1999/5/EÜ (ELT L 153, 22.5.2014, lk 62).

            (4)  Smart 2018/0017, https://op.europa.eu/en/publication-detail/-/publication/463e2d3d-1d8f-11ea-95ab-01aa75ed71a1/language-en/format-PDF/source-112125706

            (5)  Kehtib sagedusvahemiku 110 MHz – 100 GHz kohta.

            (6)  Standardi EN 62232:2017 lisa C.3.

            (7)  Euroopa Parlamendi ja nõukogu 15. mai 2014. aasta direktiiv 2014/61/EL kiire elektroonilise side võrkude kasutuselevõtukulude vähendamise meetmete kohta (ELT L 155, 23.5.2014, lk 1).

            LISA
            A.   Artikli 3 lõike 1 punktis b osutatud tingimused

                        1.

                        Üht või mitut raadiospektrikasutajat teenindava väikese levialaga traadita pääsupunkti üldsusele nähtava osa kogumaht ei tohi ületada 30 liitrit.

                        2.

                        Üht ja sama individuaalse piiratud pindalaga taristukohta, näiteks valgustusposti, valgusfoori, reklaamstendi või bussipeatust jagava mitme eraldiseisva väikese levialaga traadita pääsupunkti üldsusele nähtavate osade kogumaht ei tohi ületada 30 liitrit.

                        3.

                        Juhul kui väikese levialaga traadita pääsupunkti antennisüsteem ja muud elemendid, näiteks raadiosagedusseade, digitaalne protsessor, salvestusseade, jahutussüsteem, toiteallikas, kaabliühendused, tagasiühenduse komponendid või maandamis- ja kinnituskomponendid, paigaldatakse eraldi, tuleb 30-liitrist mahtu ületav mis tahes osa neist paigaldada nii, et see ei oleks üldsusele näha.

                        4.

                        Väikese levialaga traadita pääsupunkt peab olema visuaalselt kooskõlas tugistruktuuriga, selle suurus peab olema proportsioonis tugistruktuuri kogusuurusega, see peab olema kujult ühtlane, tugistruktuuriga ühtivates või kokku sobivates neutraalsetes värvitoonides ja peidetud kaablitega ning see ei tohi koos muude samasse või külgnevasse kohta juba paigaldatud väikese levialaga traadita pääsupunktidega tekitada visuaalset saastet.

                        5.

                        Väikese levialaga traadita pääsupunkti kaal ja kuju ei tohi nõuda tugistruktuuri struktuurset tugevdamist.

                        6.

                        Paigaldusklassi E10 kuuluvat väikese levialaga traadita pääsupunkti võib paigaldada ainult välisruumi või suurtesse siseruumidesse, mille lae kõrgus on vähemalt 4 meetrit.

                  B.   Artikli 3 lõikes 1 osutatud Euroopa standardi nõuded

                        1.

                        Väikese levialaga traadita pääsupunktide kasutuselevõtt peab olema kooskõlas Euroopa standardi EN 62232:2017 „Inimesele raadioside tugijaama läheduses toimiva raadiosagedusliku väljatugevuse, võimsustiheduse ja erineelduvuskiiruse mõõtmine“ punkti 6.2.4 tabeli 2 paigaldusklassidega E0, E2 ja E10.

                        2.

                        Käesoleva määruse kohaldamisalasse kuuluva ühe või mitme väikese levialaga traadita pääsupunkti mitme ühiselt paikneva antennisüsteemi (või nende osade) puhul kohaldatakse kõigi ühiselt paiknevate antennisüsteemide (või nende osade) EIRP summa suhtes punktis 1 esitatud standardis sisalduvaid EIRP kriteeriume.


title: Komisjoni rakendusmäärus (EL) 2020/1296, 16. september 2020, millega muudetakse määrust (EÜ) nr 88/97 Hiina Rahvavabariigist pärit teatud jalgrattavaruosade impordi vabastamise kohta nõukogu määrusega (EMÜ) nr 2474/93 kehtestatud dumpinguvastase tollimaksu nõukogu määrusega (EÜ) nr 71/97 kehtestatud laiendamisest

text:
                  17.9.2020

                  ET

                  Euroopa Liidu Teataja

                  L 303/20

         KOMISJONI RAKENDUSMÄÄRUS (EL) 2020/1296,
         16. september 2020,
         millega muudetakse määrust (EÜ) nr 88/97 Hiina Rahvavabariigist pärit teatud jalgrattavaruosade impordi vabastamise kohta nõukogu määrusega (EMÜ) nr 2474/93 kehtestatud dumpinguvastase tollimaksu nõukogu määrusega (EÜ) nr 71/97 kehtestatud laiendamisest
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „alusmäärus“), eriti selle artikli 13 lõiget 4,
         võttes arvesse nõukogu 10. jaanuari 1997. aasta määrust (EÜ) nr 71/97, millega laiendatakse Hiina Rahvavabariigist pärit jalgrataste suhtes määrusega (EMÜ) nr 2474/93 kehtestatud lõplikku dumpinguvastast tollimaksu Hiina Rahvavabariigist pärit teatud jalgrattavaruosade impordile ning kehtestatakse laiendatud tollimaks vastavalt komisjoni määrusele (EÜ) nr 703/96 registreeritud impordi suhtes, (2) eriti selle artiklit 2,
         ning arvestades järgmist:

                     (1)

                     Praegu kohaldatakse Hiina Rahvavabariigist (edaspidi „Hiina“) pärit oluliste jalgrattavaruosade liitu suunatud impordi suhtes dumpinguvastast tollimaksu (edaspidi „laiendatud tollimaks“), kuna määrusega (EÜ) nr 71/97 laiendati Hiinast pärit jalgrataste impordi suhtes kehtestatud dumpinguvastast tollimaksu.

                     (2)

                     Määruse (EÜ) nr 71/97 artikli 3 kohaselt tuleks kehtestada maksuvabastuskava, et lubada vabastust oluliste jalgrattavaruosade impordi suhtes kehtestatud tollimaksust, kui sellega ei hoita kõrvale kõnealusest dumpinguvastasest tollimaksust. Kõnealune maksuvabastus on sätestatud alusmääruse artikli 13 lõikes 4 (edaspidi „maksuvabastuskava“). Maksuvabastuskava võimaldab jalgrataste kokkupanijatel, kes ei hoia kõrvale jalgrataste suhtes kehtestatud dumpinguvastasest meetmest, importida Hiina jalgrattavaruosi dumpinguvastase tollimaksuta.

                     (3)

                     Maksuvabastuskava kasutamise õigusraamistik sätestati komisjoni määruses (EÜ) nr 88/97 (3) (edaspidi „tollimaksust vabastamise määrus“). Tollimaksust vabastamise määrust muudeti komisjoni määrusega (EL) nr 512/2013 (4) muu hulgas selleks, et kehtestada lõppkasutamise kontrollimise sätted, mis on ette nähtud elektrijalgrataste kokkupanekuks.

                     (4)

                     Pärast seda, kui vaadati läbi Hiinast pärit jalgrataste impordi suhtes kehtestatud dumpinguvastase tollimaksu laiendamine Hiinast pärit teatud jalgrattavaruosade impordile alusmääruse artikli 11 lõike 2 kohaselt, otsustas komisjon rakendusmäärusega (EL) 2019/1379 (5) säilitada kõrvalehoidmist takistavad meetmed veel viieks aastaks.

                     (5)

                     Määruse (EÜ) nr 71/97 põhjenduse 44 kohaselt vaatab komisjon maksuvabastuse korda pidevalt läbi, et seda vajaduse korral kõnealuse korra rakendamisel saadud kogemuste taustal kohandada.

                     (6)

                     Maksuvabastuskava kohaselt, nagu on sätestatud tollimaksust vabastamise määruse artiklis 14, võib imporditud jalgrattavaruosi kasutada elektrijalgrataste kokkupanemiseks lõppkasutamise kontrollimise loa alusel. Seda artiklit kohaldatakse siiski ainult jalgrataste kokkupanijate suhtes, kelle suhtes maksuvabastust ei kohaldata. Samuti tuleks kehtestada menetlus, mis võimaldaks tollimaksust vabastatud liidu jalgrataste kokkupanijatel importida elektrijalgrataste kokkupanekuks vajalikke olulisi jalgrattavaruosi.

                     (7)

                     Sellega seoses märgib komisjon, et liidu jalgrataste turg on väga dünaamiline ning tollimaksust vabastatud jalgrataste kokkupanijad toodavad nii elektri- kui ka abimootorita jalgrattaid.

                     (8)

                     Elektrijalgrataste kokkupanekul kasutatavate osade suhtes laiendatud dumpinguvastast tollimaksu ei kohaldata. Elektrijalgrataste kokkupanemine jääb seega määruse (EÜ) nr 71/97 kohaldamisalast välja. Määruse (EL) nr 512/2013 põhjendusest 11 nähtub, et jalgrataste suhtes kehtestatud laiendatud dumpinguvastast tollimaksu ei olnud kavas kohaldada elektrijalgrataste kokkupanekuks vajalike oluliste jalgrattavaruosade kasutamise suhtes. Praegune kava on tõepoolest „[---] segane abimootoriga jalgrataste (külgkorviga või ilma, mida mõnikord kutsutakse ka elektrijalgratasteks või elektrilise toega jalgratasteks) kokkupanemisel kasutatavate jalgrattavaruosade impordi osas. Valmis elektrijalgrataste ja järelikult ka elektrijalgrataste kokkupanekul kasutatavate osade suhtes ei kehti dumpinguvastane tollimaks ega laiendatud dumpinguvastane tollimaks, st elektrijalgrataste koostamistegevus jääb määruse (EÜ) nr 71/97 kohaldamisalast välja. Sellepärast peetakse asjakohaseks laiendada artikli 14 sätteid klassikaliste jalgrataste osade lõppkasutamise kontrollimise suhtes ka elektrijalgrataste kokkupanekuks ettenähtud osadele. Lõppkasutamise kontrollimise sätted võimaldavad riiklikel tolliasutustel jälgida imporditud osade edasist kasutamist, st kas neid kasutatakse elektri- või klassikaliste jalgrataste kokkupanekuks.“

                     (9)

                     Komisjon peab maksuvabastuskava rakendamisega saadud kogemustele tuginedes vajalikuks teha teatavad muudatused, et hõlbustada maksuvabastuskava kasutamist tollimaksust vabastatud jalgrataste kokkupanijate jaoks.

                     (10)

                     Maksuvabastuskavas tuleks kehtestada asjakohased sätted nende jaoks, kes panevad kokku muid sõidukeid (elektrilised või mitte) kui jalgrattad, näiteks teatavad tõukerattad, (6) mille tootmisel võib kasutada ka jalgrattavaruosi, nagu rattad, kahvlid ja juhtrauad. Teatavate tõukerataste suhtes ei kohaldata ei dumpinguvastast tollimaksu ega laiendatud dumpinguvastast tollimaksu, seega jääb tõukerataste kokkupanemine laiendava määruse kohaldamisalast välja. Sellepärast peetakse asjakohaseks laiendada tollimaksust vabastamise määruse artikli 14 kehtivaid lõppkasutamise kontrollimise sätteid ka muude jalgrattavaruosadest kokkupandavate toodete kokkupanekuks ettenähtud osadele. Lõppkasutamise kontrollimise sätted võimaldavad riiklikel tolliasutustel jälgida imporditud osade lõppkasutust, st kas neid kasutatakse jalgrataste (elektrimootoriga või ilma) või muude sõidukite (elektrimootoriga või ilma) kokkupanekuks.

                     (11)

                     Maksuvabastuskavas tuleks kehtestada ka nõuded jalgrattavaruosade, näiteks pidurisüsteemide (mille tootmises võib kasutada ka jalgrattavaruosi, näiteks pidurikange) kokkupanijatele. Jalgrattavaruosade kokkupanijate suhtes tuleks kohaldada samu norme kui komplektsete jalgrataste kokkupanijate suhtes, eelkõige tollimaksust vabastamise määruse artiklis 8 osutatud vabastatud isikute kohustusi.

                     (12)

                     Seda arvesse võttes ja õiguskindluse huvides peetakse asjakohaseks laiendada tollimaksust vabastuse kohaldamisala selliste oluliste jalgrattavaruosade impordile, mida kasutatakse muude sõidukite kui abimootoriga jalgrataste kokkupanekul. Selleks muudetakse vastavalt tollimaksust vabastamise määruse artiklit 1, artikli 4 lõike 1 punkti a, artikli 8 lõike 1 punkti b ja artikli 14 punkti d.

                     (13)

                     Lisaks sellele võivad tollimaksust vabastatud jalgrattatootjad tarnida oma klientidele olulisi jalgrattavaruosi müügijärgsete teenuste osutamiseks ja garantiinõuete rahuldamiseks, ilma et nende suhtes kohaldataks meetmetest kõrvalehoidmise vältimiseks kehtestatud tollimaksu. Komisjoni hinnangul võiks sel juhul kasutada tollimaksust vabastatud olulisi jalgrattavaruosi müügijärgsete ja garantiiteenuste osutamiseks. Tollimaksust vabastamise määruse artikli 14 punktis c sätestatud ülempiiri ei kohaldata tollimaksust vabastatud isikute tarnitud kõnealuste varuosade suhtes. Siiski rõhutatakse, et sel otstarbel tarnitud kogused peavad olema mõistlikud ja proportsionaalsed vabastatud isiku kokkupanemistegevuseks kooskõlas tollimaksust vabastamise määruse artikliga 8 ning need ei tohi kahjustada alusmääruse artikli 13 lõikes 2 sätestatud tollimaksu parandavat mõju.

                     (14)

                     Kookõlas hea halduse põhimõttega tuleb ette näha, et käesolevas määruses sätestatud tollimaksust vabastamise määruse muudatusi kohaldatakse esimesel võimalusel kõigi uute ja käimasolevate uurimiste suhtes.

                     (15)

                     Määrust (EÜ) nr 88/97 tuleks seega vastavalt muuta.

                     (16)

                     Käesolevas määruses sätestatud meetmed on kooskõlas määruse (EL) 2016/1036 artikli 15 lõike 1 alusel loodud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määrust (EÜ) nr 88/97 muudetakse järgmiselt.

                        1)

                        Artiklis 1 asendatakse mõiste „koostamine“ järgmisega:
                        „koostamine – tegevus, mille käigus olulised jalgrattavaruosad tuuakse koostamiseks, jalgrataste lõplikuks valmistamiseks või jalgrattavaruosade tootmiseks või koostamiseks,“.

                        2)

                        Artikli 4 lõike 1 punkt a asendatakse järgmisega:

                                    „a)

                                    see sisaldab tõendeid, et taotleja kasutab olulisi jalgrattavaruosi jalgrataste või jalgrattavaruosade tootmiseks või kokkupanekuks artikli 14 punktis c sätestatud kogusest suuremates kogustes või taotleja on võtnud selleks tühistamatu lepingulise kohustuse;“.

                        3)

                        Artikli 8 lõike 1 punkt b asendatakse järgmisega:

                                    „b)

                                    kui talle tarnitakse olulisi jalgrattavaruosi, mis on artikli 2 kohaselt vabastatud laiendatud tollimaksust, kasutatakse neid varuosi tema koostamistegevuses või muude toodete kokkupanemiseks, need hävitatakse, reeksporditakse või müüakse edasi teisele tollimaksust vabastatud isikule.“

                        4)

                        Artikli 14 punkt d asendatakse järgmisega:

                                    „d)

                                    olulisi jalgrattavaruosi kasutatakse abimootoriga jalgrataste (TARICi lisakood 8835) või muude abimootoriga või abimootorita sõidukite kokkupanemisel, mis ei ole jalgrattad (TARICi lisakood C549).“

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse jõustumisest alates kõigi uute ja käimasolevate uurimiste suhtes.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 16. september 2020

                  Komisjoni nimel

                  eesistuja

               Ursula VON DER LEYEN

            (1)  ELT L 176, 30.6.2016, lk 21.

            (2)  EÜT L 16, 18.1.1997, lk 55.

            (3)  Komisjoni 20. jaanuari 1997. aasta määrus (EÜ) nr 88/97 Hiina Rahvavabariigist pärit teatud jalgrattavaruosade impordi vabastamise kohta nõukogu määrusega (EMÜ) nr 2474/93 kehtestatud dumpinguvastase tollimaksu nõukogu määrusega (EÜ) nr 71/97 kehtestatud laiendamisest (EÜT L 17, 21.1.1997, lk 17).

            (4)  Komisjoni 4. juuni 2013. aasta määrus (EL) nr 512/2013, millega muudetakse määrust (EÜ) nr 88/97 Hiina Rahvavabariigist pärit teatud jalgrattavaruosade impordi vabastamise kohta nõukogu määrusega (EMÜ) nr 2474/93 kehtestatud dumpinguvastase tollimaksu nõukogu määrusega (EÜ) nr 71/97 kehtestatud laiendamisest (ELT L 152, 5.6.2013, lk 1).

            (5)  Komisjoni 28. august 2019. aasta rakendusmäärus (EL) 2019/1379, millega pärast aegumise läbivaatamist vastavalt määruse (EL) 2016/1036 artikli 11 lõikele 2 kehtestatakse Hiina Rahvavabariigist pärit jalgrataste impordi suhtes lõplik dumpinguvastane tollimaks, mis laieneb Indoneesiast, Malaisiast, Sri Lankalt, Tuneesiast, Kambodžast, Pakistanist ja Filipiinidelt lähetatud jalgrataste impordile, olenemata sellest, kas need riigid on deklareeritud päritolumaana või mitte (ELT L 225, 29.8.2019, lk 1).

            (6)  On tõukerattaid, mis kuuluvad jalgratta määratluse alla. Selliste tõukerataste kokkupanemist reguleerivad jalgrataste kokkupanijaid käsitlevad normid.


title: Komisjoni rakendusmäärus (EL) 2020/1297, 17. september 2020, millega muudetakse 316. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu

text:
                  17.9.2020

                  ET

                  Euroopa Liidu Teataja

                  LI 303/1

         KOMISJONI RAKENDUSMÄÄRUS (EL) 2020/1297,
         17. september 2020,
         millega muudetakse 316. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 27. mai 2002. aasta määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu, (1) eriti selle artikli 7 lõike 1 punkti a ja artikli 7a lõiget 5,
         ning arvestades järgmist:

                     (1)

                     Määruse (EÜ) nr 881/2002 I lisas on esitatud nende isikute, rühmituste ja üksuste loetelu, kelle rahalised vahendid ja majandusressursid nimetatud määruse alusel külmutatakse.

                     (2)

                     10. septembril 2020 otsustas ÜRO Julgeolekunõukogu sanktsioonide komitee muuta 11 kannet nende isikute, rühmituste ja üksuste loetelus, kelle suhtes tuleks kohaldada rahaliste vahendite ja majandusressursside külmutamist.

                     (3)

                     Seega tuleks määruse (EÜ) nr 881/2002 I lisa vastavalt muuta.

                     (4)

                     Käesolevas määruses sätestatud meetmete tõhususe tagamiseks peaks see jõustuma viivitamata,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 881/2002 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 17. september 2020

                  Komisjoni nimel

                  presidendi eest

                  finantsstabiilsuse,

                  finantsteenuste ja kapitaliturgude liidu peadirektoraadi peadirektor

            (1)  EÜT L 139 29.5.2002, lk 9.

            LISA
            Nõukogu määruse (EÜ) nr 881/2002 I lisa muudetakse järgmiselt:
            Pealkirja „Füüsilised isikud“ all muudetakse järgmisi andmeid:

                        1)

                        „Moussa Ben Omar Ben Ali Essaadi (teiste nimedega a) Dah, b) Abdelrahmman, c) Bechir). Aadress: Tuneesia. Sünniaeg: 4.12.1964. Sünnikoht: Tabarka, Tuneesia. Kodakondsus: Tuneesia. Passi nr: L335915 (Tuneesia pass, mis on välja antud Milanos, Itaalias 8.11.1996, kaotas kehtivuse 7.11.2001). Muu teave: lahkus Sudaanist Tuneesiasse 2011. aastal. Artikli 2a lõike 4 punktis b osutatud kuupäev: 25.6.2003.“
                        asendatakse järgmisega:
                        „Moussa Ben Omar Ben Ali Essaadi (algses kirjaviisis:   ) (kontrollimata varjunimed: a) Dah; b) Abdelrahmman; c) Bechir). Sünniaeg: 4.12.1964. Sünnikoht: Tabarka, Tuneesia. Kodakondsus: Tuneesia. Passi nr L335915 (Tuneesia pass, mis on välja antud Milanos, Itaalias 8.11.1996, kaotas kehtivuse 7.11.2001). Aadress: Tuneesia. Muu teave: lahkus Sudaanist Tuneesiasse 2011. aastal. Artikli 7d lõike 2 punktis i osutatud kuupäev: 25.6.2003.“

                        2)

                        „Khalil Ben Ahmed Ben Mohamed Jarraya (teiste nimedega a) Khalil Yarraya, b) Ben Narvan Abdel Aziz, c) Abdel Aziz Ben Narvan, d) Amro, e) Omar, f) Amrou, g) Amr). Aadress: Nuoro, Itaalia. Sünniaeg: a) 8.2.1969, b) 15.8.1970. Sünnikoht: a) Sfax, Tuneesia; b) Sereka, endine Jugoslaavia. Kodakondsus: Tuneesia. Passi nr: a) K989895 (Tuneesia pass, mis on välja antud 26.7.1995 Genuas, Itaalia, kaotas kehtivuse 25.7.2000). Muu teave: Sünniaeg: 15.8.1970 ja sünnikoht: teiste nimedega kodaniku Ben Narvan Abdel Aziz ja Abdel Aziz Ben Narvan puhul Sereka, endine Jugoslaavia. Artikli 2a lõike 4 punktis b osutatud kuupäev: 25.6.2003.“
                        asendatakse järgmisega:
                        „Khalil Ben Ahmed Ben Mohamed Jarraya (algses kirjaviisis:   ) (kontrollitud varjunimi: a) Khalil Yarraya; b) Ben Narvan Abdel Aziz (sünniaeg: 15.8.1970; Sünnikoht: Sereka, endine Jugoslaavia); c) Abdel Aziz Ben Narvan (sünniaeg: 15.8.1970; Sünnikoht: Sereka, endine Jugoslaavia); kontrollimata varjunimi: a) Amro; b) Omar; c) Amrou; d) Amr). Sünniaeg: 8.2.1969. Sünnikoht: Sfax, Tuneesia. Kodakondsus: Tuneesia. Passi nr: K989895 (Tuneesia pass, mis on välja antud 26.7.1995 Genovas, Itaalias, kaotas kehtivuse 25.7.2000). Aadress: Nuoro, Itaalia. Muu teave: Itaaliast välja saadetud Tuneesiasse 24.2.2015. Artikli 7d lõike 2 punktis i osutatud kuupäev: 25.6.2003.“

                        3)

                        „Said Ben Abdelhakim Ben Omar Al-Cherif (teiste nimedega a) Cherif Said, b) Binhamoda Hokri, c) Hcrif Ataf, d) Bin Homoda Chokri, e) Atef Cherif, f) Sherif Ataf, g) Ataf Cherif Said, h) Cherif Said, i) Cherif Said, j) Djallal, k) Youcef, l) Abou Salman, m) Said Tmimi). Aadress: Corso Lodi 59, Milano, Itaalia. Sünniaeg: a) 25.1.1970, b) 25.1.1971, c) 12.12.1973. Sünnikoht: a) Menzel Temime, Tuneesia; b) Tuneesia; c) Sosa, Tuneesia; d) Solisse, Tuneesia; e) Tunis, Tuneesia; f) Alžeeria; g) Aras, Alžeeria. Kodakondsus: Tuneesia. Passi nr: M307968 (8.9.2001 välja antud Tuneesia pass, mis kaotas kehtivuse 7.9.2006). Muu teave: ema nimi: Radhiyah Makki. Artikli 2a lõike 4 punktis b osutatud kuupäev: 12.11.2003.“
                        asendatakse järgmisega:
                        „Said Ben Abdelhakim Ben Omar Al-Cherif (algses kirjaviisis:   ) (kontrollitud varjunimi: a) Cherif Said (sünniaeg: 25.1.1970; Sünnikoht: Tuneesia); b) Binhamoda Hokri (sünniaeg: 25.1.1970; Sünnikoht: Sosa, Tuneesia); c) Hcrif Ataf (sünniaeg: 25.1.1971; Sünnikoht: Solisse, Tuneesia); d) Bin Homoda Chokri (sünniaeg: 25.1.1970; Sünnikoht: Tunis, Tuneesia); e) Atef Cherif (sünniaeg: 12.12.1973; Sünnikoht: Alžeeria); f) Sherif Ataf (sünniaeg: 12.12.1973; Sünnikoht: Aras, Alžeeria); g) Ataf Cherif Said (sünniaeg: 12.12.1973; Sünnikoht: Tunis, Tuneesia); h) Cherif Said (sünniaeg: 25.1.1970; Sünnikoht: Tunis, Tuneesia); i) Cherif Said (sünniaeg: 12.12.1973; Sünnikoht: Alžeeria); kontrollimata varjunimi: a) Djallal; b) Youcef; c) Abou Salman; d) Said Tmimi). Sünniaeg: 25.1.1970 Sünnikoht: Manzil Tmim, Tuneesia. Kodakondsus: Tuneesia. Passi nr: M307968 (8.9.2001 välja antud Tuneesia pass, mis kaotas kehtivuse 7.9.2006). Aadress: Corso Lodi 59, Milano, Itaalia. Muu teave: a) ema nimi Radhiyah Makki; b) Itaaliast välja saadetud Tuneesiasse 27.11.2013. Artikli 7d lõike 2 punktis i osutatud kuupäev: 12.11.2003.“

                        4)

                        „Imed Ben Mekki Zarkaoui (teiste nimedega a) Dour Nadre, b) Dour Nadre, c) Daour Nadre, d) Imad ben al-Mekki ben al-Akhdar al-Zarkaoui, f) Zarga, g) Nadra). Aadress: 41-45, Rue Estienne d’Orves, Pré Saint Gervais, Prantsusmaa. Sünniaeg: a) 15.1.1973, b) 15.1.1974, c) 31.3.1975. Sünnikoht: a) Tunis, Tuneesia; b) Maroko; c) Alžeeria. Kodakondsus: Tuneesia. Passi nr: M174950 (Tuneesia pass, välja antud 27.4.1999, kaotas kehtivuse 26.4.2004). Muu teave: ema nimi Zina al-Zarkaoui. Artikli 2a lõike 4 punktis b osutatud kuupäev: 12.11.2003.“
                        asendatakse järgmisega:
                        „Imed Ben Mekki Zarkaoui (algses kirjaviisis:   ) (kontrollitud varjunimi: a) Dour Nadre; b) Dour Nadre; c) Daour Nadre; d) Imad ben al-Mekki ben al-Akhdar al-Zarkaoui (nagu varem loetletud); kontrollimata varjunimi: a) Zarga; b) Nadra). Sünniaeg: a) 15.1.1973; b) 15.1.1974; c) 31.3.1975. Sünnikoht: a) Tunis, Tuneesia; b) Maroko; c) Alžeeria. Kodakondsus: Tuneesia. Passi nr: M174950 (Tuneesia pass, välja antud 27.4.1999, kaotas kehtivuse 26.4.2004). Aadress: 41-45, Rue Estienne d’Orves, Pré Saint Gervais, Prantsusmaa. Muu teave: ema nimi Zina al-Zarkaoui. Artikli 7d lõike 2 punktis i osutatud kuupäev: 12.11.2003.“

                        5)

                        „Kamal Ben Maoeldi Ben Hassan Al-Hamraoui (teiste nimedega a) Hamroui Kamel ben Mouldi, b) Hamraoui Kamel, c) Kamel, d) Kimo). Aadress: a) Via Bertesi 27, Cremona, Itaalia, b) Via Plebiscito 3, Cremona, Itaalia. Sünniaeg: a) 21.10.1977, b) 21.11.1977. Sünnikoht: a) Beja, Tuneesia; b) Maroko; c) Tuneesia. Kodakondsus: Tuneesia. Passi nr: P229856 (Tuneesia pass, välja antud 1.11.2002, kaotas kehtivuse 31.10.2007). Muu teave: a) ema nimi Khamisah al-Kathiri; b) tema suhtes on välja antud väljasaatmisorder, mille Euroopa Inimõiguste Kohus 17.4.2007 tühistas. c) vahistati uuesti Itaalias 20. mail 2008; d) Schengeni alale sisenemise keeld; Artikli 2a lõike 4 punktis b osutatud kuupäev: 12.11.2003.“
                        asendatakse järgmisega:
                        „Kamal Ben Maoeldi Ben Hassan Al-Hamraoui (algses kirjaviisis:   ) (kontrollitud varjunimi: a) Hamroui Kamel ben Mouldi; b) Hamraoui Kamel; kontrollimata varjunimi: a) Kamel; b) Kimo). Sünniaeg: a) 21.10.1977; b) 21.11.1977. Sünnikoht: a) Beja, Tuneesia; b) Maroko; c) Tuneesia. Kodakondsus: Tuneesia. Passi nr: P229856 (Tuneesia pass, välja antud 1.11.2002, kaotas kehtivuse 31.10.2007). Aadress: a) Via Bertesi 27, Cremona, Itaalia; b) Via Plebiscito 3, Cremona, Itaalia. Muu teave: a) ema nimi Khamisah al-Kathiri; b) Itaaliast välja saadetud Tuneesiasse 6.5.2015; Artikli 7d lõike 2 punktis i osutatud kuupäev: 12.11.2003.“

                        6)

                        „Hamadi Ben Abdul Azis Ben Ali Bouyehia (teiste nimedega a) Gamel Mohamed, b) Abd el Wanis Abd Gawwad Abd el Latif Bahaa, c) Mahmoud Hamid). Aadress: Corso XXII Marzo 39, Milano, Itaalia. Sünniaeg: a) 29.5.1966, b) 25.5.1966 (Gamel Mohamed), c) 9.5.1986 (Abd el Wanis Abd Gawwad Abd el Latif Bahaa). Sünnikoht: a) Tunis, Tuneesia, b) Maroko (Gamel Mohamed), c) Egiptus (Abd el Wanis Abd Gawwad Abd el Latif Bahaa). Kodakondsus: Tuneesia. Passi nr: L723315 (5.5.1998 välja antud Tuneesia pass, mis aegus 4.5.2003). Muu teave: kinnipeetav Itaalias kuni 28. juulini 2011. Artikli 2a lõike 4 punktis b osutatud kuupäev: 12.11.2003.“
                        asendatakse järgmisega:
                        „Hamadi Ben Abdul Azis Ben Ali Bouyehia (algses kirjaviisis:   ) (kontrollitud varjunimi: a) Gamel Mohamed (sünniaeg: 25.5.1966; Sünnikoht: Maroko); b) Abd el Wanis Abd Gawwad Abd el Latif Bahaa (sünniaeg: 9.5.1986; Sünnikoht: Egiptus); c) Mahmoud Hamid). Sünniaeg: 29.5.1966 Sünnikoht: Tunis, Tuneesia. Kodakondsus: Tuneesia. Passi nr: L723315 (5.5.1998 välja antud Tuneesia pass, mis aegus 4.5.2003). Aadress: Corso XXII Marzo 39, Milano, Itaalia. Muu teave: kinnipeetav Itaalias kuni 6.2.2026. Artikli 7d lõike 2 punktis i osutatud kuupäev: 12.11.2003.“

                        7)

                        „Noureddine Ben Ali Ben Belkassem Al-Drissi (teiste nimedega a) Drissi Noureddine, b) Abou Ali, c) Faycal). Aadress: Via Plebiscito 3, Cremona, Itaalia. Sünniaeg: 30.4.1964. Sünnikoht: Tunis, Tuneesia. Kodakondsus: Tuneesia. Passi nr: L851940 (Tuneesia pass, mis on välja antud 9.9.1998, kaotas kehtivuse 8.9.2003). Muu teave: a) isiku suhtes kehtis Itaalias halduskontrollimeede kuni 5.5.2010; b) Schengeni alale sisenemise keeld; c) ema nimi Khadijah al-Drissi. Artikli 2a lõike 4 punktis b osutatud kuupäev: 12.11.2003.“
                        asendatakse järgmisega:
                        „Noureddine Ben Ali Ben Belkassem Al-Drissi (algses kirjaviisis:   ) (kontrollitud varjunimi: a) Drissi Noureddine; kontrollimata varjunimi: a) Abou Ali; b) Faycal). Sünniaeg: 30.4.1964. Sünnikoht: Tunis, Tuneesia. Kodakondsus: Tuneesia. Passi nr: L851940 (Tuneesia pass, mis on välja antud 9.9.1998, kaotas kehtivuse 8.9.2003). Aadress: Via Plebiscito 3, Cremona, Itaalia. Muu teave: ema nimi Khadijah al-Drissi; b) Itaaliast välja saadetud Tuneesiasse 10.2.2013. Artikli 7d lõike 2 punktis i osutatud kuupäev: 12.11.2003.“

                        8)

                        „Azzam Abdullah Zureik Al-Maulid Al-Subhi (teiste nimedega a) Mansur al-Harbi; b) Azzam al-Subhi; c) Azam Abdallah Razeeq al Mouled Alsbhua; d) Abu Muslem al-Maky; e) Abu Suliman al-Harbi; f) Abu Abdalla al-Harbi; g) Azam A.R. Alsbhua). Sünniaeg: 12.4.1976. Sünnikoht: Al Baraka, Saudi Araabia. Kodakondsus: Saudi Araabia. Passi nr: C389664 (Saudi Araabia pass, välja antud 15.9.2000, aegus 15.9.2005). Muu teave: a) välised tundemärgid: tumedad silmad; tumedad juuksed; tõmmu; b) räägib araabia keelt; c) isa nimi Abdullah Razeeq al Mouled al Sbhua; d) foto lisatud Interpoli ja ÜRO Julgeolekunõukogu teabelehte. Artikli 2a lõike 4 punktis b osutatud kuupäev: 23.9.2014. “
                        asendatakse järgmisega:
                        „Azzam Abdullah Zureik Al-Maulid Al-Subhi (kontrollitud varjunimi: a) Mansur al-Harbi; b) Azzam al-Subhi; c) Azam Abdallah Razeeq al Mouled Alsbhua; d) Abu Muslem al-Maky; e) Abu Suliman al-Harbi; f) Abu Abdalla al-Harbi; g) Azam A.R. Alsbhua). Sünniaeg: 12.4.1976. Sünnikoht: Al Baraka, Saudi Araabia. Kodakondsus: Saudi Araabia. Passi nr C389664 (Saudi Araabia pass, välja antud 15.9.2000). Riiklik isikukood: 1024026187. Muu teave: a) isa nimi Abdullah Razeeq al Mouled al Sbhua; a) välised tundemärgid: tumedad silmad; tumedad juuksed; tõmmu; c) räägib araabia keelt; d) olemas foto Interpoli ja ÜRO Julgeolekunõukogu teabelehte lisamiseks. Artikli 7d lõike 2 punktis i osutatud kuupäev: 23.9.2014.“

                        9)

                        „Ibrahim Suleiman Hamad Al-Hablain (teiste nimedega a) Barahim Suliman H. al Hblian; b) Abu Jabal; c) Abu-Jabal). Positsioon: rühmituse Abdallah Azzam Brigades (AAB) lõhkeainespetsialist ja agent. Sünniaeg: 17.12.1984. Sünnikoht: Buraidah, Saudi Araabia. Kodakondsus: Saudi Araabia. Passi nr: F800691 (Saudi Araabia pass). Muu teave: a) välised tundemärgid: tumedad silmad; tumedad juuksed; oliivikarva nahk; b) räägib araabia keelt; c) foto lisatud Interpoli ja ÜRO Julgeolekunõukogu teabelehte. Artikli 2a lõike 4 punktis b osutatud kuupäev: 23.9.2014.“
                        asendatakse järgmisega:
                        „Ibrahim Suleiman Hamad Al-Hablain (kontrollitud varjunimi: a) Barahim Suliman H. al Hblian; kontrollimata varjunimi: a) Abu Jabal; b) Abu-Jabal). Sünniaeg: 17.12.1984. Sünnikoht: Buraidah, Saudi Araabia. Kodakondsus: Saudi Araabia. Pass nr F800691 (Saudi Araabia pass). Riiklik isikukood: 1047503170. Muu teave: a) välised tundemärgid: tumedad silmad; tumedad juuksed; oliivikarva nahk; b) räägib araabia keelt; c) olemas foto Interpoli ja ÜRO Julgeolekunõukogu teabelehte lisamiseks. Artikli 7d lõike 2 punktis i osutatud kuupäev: 23.9.2014.“

                        10)

                        „Tarad Mohammad Aljarba (teiste nimedega a) Tarad Aljarba, b) Abu-Muhammad al-Shimali); Sünniaeg: 20.11.1979; Sünnikoht: Iraak; Kodakondsus: Saudi Araabia; Passi nr: E704088 (Saudi Araabia pass, välja antud 26.8.2003, aegus 2.7.2008). Artikli 7d lõike 2 punktis i osutatud kuupäev: 29.9.2015.“
                        asendatakse järgmisega:
                        „Tarad Mohammad Alnori Alfares Aljarba (kontrollitud varjunimi: Tarad Aljarba; kontrollimata varjunimi: Abu-Muhammad al-Shimali). Sünniaeg: 20.11.1979. Sünnikoht: Iraak. Kodakondsus: Saudi Araabia. Passi nr E704088 (välja antud 26.8.2003, kaotas kehtivuse 2.7.2008). Riiklik isikukood: 1121628414. Artikli 7d lõike 2 punktis i osutatud kuupäev: 29.9.2015.“

                  Pealkirja „Juriidilised isikud, rühmitused ja üksused“ all muudetakse järgmisi andmeid:

               „Wafa Humanitarian Organisation (teiste nimedega a) Al Wafa, b) Al Wafa Organisation, c) Wafa Al-Igatha Al-Islamia). Aadress: a) Jordan house No 125, Street 54, Phase II. Hayatabad, Peshawar, Pakistan (loetelusse lisamise ajal); b) Saudi Araabia (loetelusse lisamise ajal); c) Kuveit (loetelusse lisamise ajal); d) Araabia Ühendemiraadid (loetelusse lisamise ajal); e) Afganistan (loetelusse lisamise ajal). Muu teave: peakorter 2001. aasta seisuga Afganistanis Kandaharis. Artikli 2a lõike 4 punktis b osutatud kuupäev: 6.10.2001.“

            asendatakse järgmisega:

               „Wafa Humanitarian Organisation (teiste nimedega: a) Al Wafa; b) Al Wafa Organisation; c) Wafa Al-Igatha Al-Islamia). Aadress: a) Jordan house No 125, Street 54, Phase II. Hayatabad, Peshawar, Pakistan (loetelusse lisamise ajal); b) Kuveit (loetelusse lisamise ajal); c) Araabia Ühendemiraadid (loetelusse lisamise ajal); d) Afganistan (loetelusse lisamise ajal). Muu teave: peakorter asus 2001. aasta seisuga Kandaharis, Afganistanis. Artikli 7e punktis e osutatud kuupäev: 6.10.2001.“


title: Nõukogu rakendusmäärus (EL) 2020/1744, 20. november 2020, millega rakendatakse määrust (EL) 2019/796 piiravate meetmete kohta, millega takistada liitu või selle liikmesriike ähvardavaid küberründeid

text:
                  23.11.2020

                  ET

                  Euroopa Liidu Teataja

                  L 393/1

         NÕUKOGU RAKENDUSMÄÄRUS (EL) 2020/1744,
         20. november 2020,
         millega rakendatakse määrust (EL) 2019/796 piiravate meetmete kohta, millega takistada liitu või selle liikmesriike ähvardavaid küberründeid
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 17. mai 2019. aasta määrust (EL) 2019/796 piiravate meetmete kohta, millega takistada liitu või selle liikmesriike ähvardavaid küberründeid, (1) eriti selle artikli 13 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 17. mail 2019 vastu määruse (EL) 2019/796.

                     (2)

                     Nõukogu võttis 30. juulil 2020 vastu rakendusmääruse (EL) 2020/1125, (2) millega lisati määruse (EL) 2019/796 I lisas esitatud füüsiliste ja juriidiliste isikute, üksuste ja asutuste loetellu kuus füüsilist isikut ja kolm üksust või asutust.

                     (3)

                     Kahe loetellu kantud füüsilise isiku kohta on saadud ajakohastatud teavet.

                     (4)

                     Määrust (EL) 2019/796 tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2019/796 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. november 2020

                  Nõukogu nimel

                  eesistuja

               M. ROTH

            (1)  ELT L 129I, 17.5.2019, lk 1.

            (2)  Nõukogu 30. juuli 2020. aasta rakendusmäärus (EL) 2020/1125, millega rakendatakse määrust (EL) 2019/796 piiravate meetmete kohta, millega takistada liitu või selle liikmesriike ähvardavaid küberründeid (ELT L 246, 30.7.2020, lk 4).

            LISA
            Määruse (EL) 2019/796 I lisa alapealkirja „A. Füüsilised isikud“ all asendatakse kanded 1 ja 2 järgmiste kannetega:

                           Nimi

                           Tuvastamisandmed

                           Põhjused

                           Loetellu kandmise kuupäev

                           „1.

                           GAO Qiang

                           Sünniaeg: 4. oktoober 1983
                           Sünnikoht: Shandongi provints, Hiina
                           Aadress: Room 1102, Guanfu Mansion, 46 Xinkai Road, Hedong District, Tianjin, Hiina
                           Kodakondsus: Hiina
                           Sugu: mees

                           Gao Qiang on seotud operatsiooniga Cloud Hopper, mis on selliste väljastpoolt liitu pärinevate märkimisväärse mõjuga küberrünnete seeria, mis kujutavad liidule või selle liikmesriikidele välisohtu, ning märkimisväärse mõjuga küberrünnete seeria, mis on suunatud kolmandate riikide vastu.
                           Operatsiooni Cloud Hopper käigus rünnati rahvusvaheliste ettevõtjate infosüsteeme kuues maailmajaos, sealhulgas liidus asuvate ettevõtjate omasid, ning saadi loata juurdepääs tundlikele äriandmetele, põhjustades sellega suurt majanduslikku kahju.
                           Operatsiooni Cloud Hopper korraldaja on tuntud nime all APT10 (Advanced Persistent Threat 10) (teise nimega Red Apollo, CVNX, Stone Panda, MenuPass ja Potassium).
                           Gao Qiangi võib olla seotud APT10ga, sealhulgas APT10 juhtimis- ja kontrollitaristuga. Lisaks töötas Gao Qiang Huaying Haitai heaks, mis on operatsiooni Cloud Hopper toetamise ja hõlbustamise eest loetellu kantud üksus. Tal on sidemed Zhang Shilongiga, kes on samuti kantud loetellu seoses operatsiooniga Cloud Hopper. Gao Qiangi seostatakse seega nii Huaying Haitai kui ka Zhang Shilongiga.

                           30.7.2020

                           2.

                           ZHANG Shilong

                           Sünniaeg: 10. september 1981
                           Sünnikoht: Hiina
                           Aadress: Hedong, Yuyang Road nr 121, Tianjin, Hiina
                           Kodakondsus: Hiina
                           Sugu: mees

                           Zhang Shilong on seotud operatsiooniga Cloud Hopper, mis on selliste väljastpoolt liitu pärinevate märkimisväärse mõjuga küberrünnete seeria, mis kujutavad liidule või selle liikmesriikidele välisohtu, ning märkimisväärse mõjuga küberrünnete seeria, mis on suunatud kolmandate riikide vastu.
                           Operatsiooni Cloud Hopper käigus rünnati rahvusvaheliste ettevõtjate infosüsteeme kuues maailmajaos, sealhulgas liidus asuvate ettevõtjate omasid, ning saadi loata juurdepääs tundlikele äriandmetele, põhjustades sellega suurt majanduslikku kahju.
                           Operatsiooni Cloud Hopper korraldaja on tuntud nime all APT10 (Advanced Persistent Threat 10) (teise nimega Red Apollo, CVNX, Stone Panda, MenuPass ja Potassium).
                           Zhang Shilong võib olla seotud APT10ga, sealhulgas seoses pahavaraga, mille ta APT10 poolt toime pandud küberrünnetega seoses välja töötas ja testis. Lisaks töötas Zhang Shilong Huaying Haitai heaks, mis on operatsiooni Cloud Hopper toetamise ja hõlbustamise eest loetellu kantud üksus. Tal on sidemed Gao Qiangiga, kes on samuti kantud loetellu seoses operatsiooniga Cloud Hopper. Zhang Shilongi seostatakse seega nii Huaying Haitai kui ka Gao Qiangiga.

                           30.7.2020"


title: Komisjoni rakendusmäärus (EL) 2020/1738, 16. november 2020, millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [„Asparago verde di Altedo“ (KGT)]

text:
                  23.11.2020

                  ET

                  Euroopa Liidu Teataja

                  L 392/8

         KOMISJONI RAKENDUSMÄÄRUS (EL) 2020/1738,
         16. november 2020,
         millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [„Asparago verde di Altedo“ (KGT)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 53 lõike 1 esimesele lõigule vaatas komisjon läbi Itaalia taotluse saada heakskiit komisjoni määrusega (EÜ) nr 492/2003 (2) registreeritud kaitstud geograafilise tähise „Asparago verde di Altedo“ spetsifikaadi muudatusele.

                     (2)

                     Kuna asjaomane muudatus ei ole väike määruse (EL) nr 1151/2012 artikli 53 lõike 2 tähenduses, avaldas komisjon kõnealuse määruse artikli 50 lõike 2 punkti a kohase muutmistaotluse Euroopa Liidu Teatajas (3).

                     (3)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks spetsifikaadi muudatus heaks kiita,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Asparago verde di Altedo“ (KGT) spetsifikaadi muudatus kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 16. november 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 343, 14.12.2012, lk 1.

            (2)  Komisjoni 18. märtsi 2003. aasta määrus (EÜ) nr 492/2003, millega täiendatakse määruse (EÜ) nr 2400/96 (teatavate nimede kandmise kohta kaitstud päritolunimetuste ja kaitstud geograafiliste tähiste registrisse, mis on ette nähtud nõukogu määrusega (EMÜ) nr 2081/92 põllumajandussaaduste ja toiduainete geograafiliste tähiste ning päritolunimetuste kaitse kohta) lisa (Soprèssa Vicentina, Asparago verde di Altedo, Pêra Rocha do Oeste) (ELT L 73, 19.3.2003, lk 3).

            (3)  ELT C 221, 6.7.2020, lk 7.